16 Bala Nehemia 13:23-27. Mehleng ya Nehemia, banna ba Baisiraele ba be ba nyala basadi ba šele. Ge Nehemia a etela Jerusalema la mathomo, o ile a dira gore banna ka moka ba godilego ba saene tumelelano ya go ikana gore ba ka se nyale baheitene. (Neh. 9:38; 10:30) Lega go le bjalo, nywaga e sego kae ka morago, ga se a hwetša feela gore banna ba Bajuda ba nyetše basadi ba šele eupša ba be ba le kgauswi le go lahlegelwa ke leswao la bona la go ba batho ba Modimo ba kgethagaditšwego! Bana ba basadi bao ba be ba sa kgone go bala Seheberu goba go se bolela. Ge ba gola, na ba be ba tla ipitša Baisiraele? Goba na ba be ba tla itšea e le Baashidodo, Baamoni goba Bamoaba? Ka ge ba be ba sa tsebe leleme la Seheberu, na go be go ka letelwa gore ba kwešiše Molao wa Modimo? Na ba be ba ka tseba Jehofa bjang gomme ba kgetha go mo hlankela go e na le go hlankela medimo ya maaka yeo bommago bona ba bego ba e rapela? Go be go nyakega gore ba tšee kgato kapejana, gomme Nehemia o ile a tšea kgato yeo.—Neh. 13:28.